Vermeende ontvoerder uiteindelik in boeie(Argieffoto: SA Polisie/Facebook) Ali Rizwan (34), wat gesoek is in verband met ŉ rits ontvoerings in die Oos-Kaap, het Maandag in die Kaapstad-landdroshof verskyn. Kapt. Yolisa Mgolodela, woordvoerder van die direktoraat vir prioriteitsmisdaadondersoeke (die Valke), sê die Oos-Kaapse ontvoeringstaakspan het met lede van die Wes-Kaapse eenheid, wat ernstige georganiseerde misdaad ondersoek saamgewerk. Rizwan is in Kensington in Kaapstad opgespoor. “ŉ Lasbrief vir sy inhegtenisneming is reeds uitgereik in verband met ontvoerings in die Oos-Kaap. Die verdagte is in Kensington opgespoor en is in hegtenis geneem.” Die man se kamer is deursoek en beamptes het beslag gelê op ŉ 9 mm-pistool met 15 patrone. “ŉ Voorlopige ondersoek het onthul die vuurwapen is in November 2022 in Maclear as gesteel aangemeld.” Rizwan het in die Kaapstad-landdroshof verskyn en sy aansoek om borgtog is afgekeur. Die saak is tot 3 April uitgestel. “Wanneer al die prosesse in plek is, sal Rizwan as ŉ gevangene na die Oos-Kaap geneem word.”